開封古城阻淺聞永叔喪女
作者：梅堯臣
朝代：宋

paragraphs: 去年我喪子與妻，君聞我悲嘗俛眉。
今年我聞君喪女，野岸孤坐還增思。
思君平昔憐此女，戲弄膝下無不宜。
昨來稍長應慧黠，想能學母粉黛施。
幾多恩愛付涕淚，灑作秋雨隨風吹。
風吹北來霑我袂，哀樂相恤唯己知。
自古壽夭不可詰，天高杳杳誰主之。
以道爲任自可遣，目前况有寧馨兒。